
	Audiitorkogu
	Audiitorkogu ei toeta seda, et vastava sõltumatu kontrolli läbiviijateks oleksid Eestis ette nähtud vandeaudiitorid. Vandeaudiitoritel puudub selleks vajalik koolitus ja teadmised. Näeme, et teatud juhtudel võib olla audiitorühingutel võimekus kaasata vajalikke ressursse ettenähtud töövõtu läbiviimiseks, kuid sellised töövõtud on mahukad ning nende sellisena korraldamise otstarbekus on küsitav.
1. Vandeaudiitori roll ja töö praktiline teostatavus
Seletuskirjast ei nähtu piisavalt, miks on määruses nimetatud sõltumatu ja asjakohase kvalifikatsiooniga kolmanda isiku roll Eestis antud just vandeaudiitorile. Samuti jääb selgusetuks, kuidas peaks Eesti vandeaudiitor kontrollima teises liikmesriigis või kolmandas riigis asuva jäätmekäitluskoha tegelikku tegevust ning kas kontroll eeldab kohapealseid toiminguid.
 
2. Pädevusnõuded ja mõjuanalüüs
Määruse (EL) 2024/1157 lisa X osa A lõike 2 kohaselt peab artikli 46 alusel auditit tegev kolmas isik omama kas otse või alltöövõtu kaudu piisavat pädevust jäätmekäitluskohtade auditeerimise, jäätmekäitlustoimingute ning keskkonna-, töötervishoiu- ja tööohutuse juhtimissüsteemide valdkonnas. Samuti võimaldab määruse lisa X osa A lõige 3 tõendada nõuetele vastamist muu hulgas selliste standardite nagu ISO 19011:2018 või ISO/IEC 17020:2012 alusel. 
Audiitorkogu hinnangul ei analüüsi eelnõu ega seletuskiri piisavalt, kas Eestis on olemas piisav arv teenuseosutajaid, kes suudavad nimetatud pädevusnõudeid täita. Samuti ei ole hinnatud, milline mõju on kavandataval regulatsioonil teenuse kättesaadavusele, teenuse hinnale ega ettevõtjate võimele täita määrusest tulenevaid kohustusi.
Lisaks jääb eelnõust ebaselgeks, miks on määruse artiklis 46 nimetatud sõltumatu kontrolli läbiviijaks valitud just vandeaudiitor audiitortegevuse seaduse tähenduses. Määrus ei nõua auditit läbiviivalt kolmandalt isikult vandeaudiitori staatust, vaid keskendub sõltumatuse, erapooletuse ning valdkondliku pädevuse nõuetele. Seetõttu palume seletuskirjas täiendavalt põhjendada, miks peetakse Eestis kõige sobivamaks lahenduseks siduda artikli 46 kohane kontroll audiitortegevuse seadusega reguleeritud kutsetegevusega.
3. § 108⁵ sõnastus ja terminoloogia
Audiitorkogu ei toeta § 108⁵ sõnastust esitatud kujul. Säte näeb ette, et vandeaudiitor teeb määruse (EL) 2024/1157 artiklis 46 nimetatud „akrediteerimise“, kuid audiitortegevuse seaduse kohaselt ei tegele vandeaudiitorid akrediteerimisega. Akrediteerimine ja audiitorkontroll on erineva eesmärgi ja sisuga tegevused. Palume täpsustada kasutatavat terminoloogiat ning selgitada, millist töövõttu on tegelikult silmas peetud.

	
Märkusega arvestatud. Eelnõust on välja jäetud kavandatud § 108⁵, millega seoti määruse (EL) 2024/1157 artikli 46 kohase auditi tegemine vandeaudiitori kutsetegevusega. Eelnõuga ei kehtestata auditi tegijale täiendavat riigisisest kutsealast piirangut.


	Andres Valgerist, 
Logistika ja Sadamate Liit

	Juhime tähelepanu sellele, et Jäätmeseaduses ja ka seonduvates õigusaktides nagu näiteks Sadamaseaduses on regulatsioonid, mis vajavad ajakohastamist.
Ajakohastamist vajaksid ka siseriiklikud regulatsioonid, mis Euroopa sadamates on reguleeritud teisiti, kui meil.

	Sadamaseadusest ja sellega seotud regulatsioonidest ei leitud viiteid riikidevahelise jäätmeveo määrusele. 

	Eesti Kaubandus-Tööstuskoda (Marko Udras)
	Järgnevalt esitame oma kommentaarid ja ettepanekud eelnõu kohta.
 
1. Jäätmeseaduse § 1085
Eelnõu § 1 punktiga 5 täiendatakse jäätmeseadust muu hulgas §-ga 1085 järgmises sõnastuses:
„§ 1085. Akrediteerimine
Euroopa Parlamendi ja nõukogu määruse (EL) 2024/1157 artiklis 46 nimetatud akrediteerimise teeb vandeaudiitor piiratud kindlustandva töövõtuna audiitortegevuse seaduse tähenduses.“
Seletuskirjas (lk 9) on toodud välja, et määruse (EL) 2024/1157 artikli 46 kohaselt peab jäätmesaadetise korraldaja enne jäätmete eksportimist kolmandatesse riikidesse tagama sõltumatu ja akrediteeritud kolmanda isiku tehtud auditi jäätmeid vastu võtvas käitluskohas. Lisaks nõuab määrus, et kontrolli teeks sõltumatu ja asjakohase kvalifikatsiooniga isik, kelle on selleks avaliku sektori asutus volitanud või akrediteerinud.
Kaubanduskoda mõistab, et eelnevalt viidatud sättega viiakse jäätmeseadus kooskõlla määruse (EL) 2024/1157 artikliga 46. Samas jääb meile ebaselgeks, kas audiitoritel on jäätmekäitluse valdkonnas asjakohane kvalifikatsioon, et teha ELi määruses nõutav audit. Seletuskirjas puudub selle kohta teave. Samuti ei ole seletuskirja mõjuanalüüsis käsitletud muudatuse mõju audiitoritele ja jäätmesaadetise korraldajatele.
Kaubanduskoja ettepanekud:
· Palume seletuskirjas selgitada, kas audiitoritel on asjakohane kvalifikatsioon määruse (EL) 2024/1157 artiklis 46 sätestatud auditi tegemiseks ning kuidas tagatakse audiitorite asjakohane kvalifikatsioon.
· Palume seletuskirja mõjuanalüüsis käsitleda selle muudatuse mõju audiitoritele ja jäätmesaadetise korraldajatele, sealhulgas teenuse eeldatavat kättesaadavust ja maksumust.
 
2. Seaduse jõustumine
Eelnõu § 2 lõike 2 kohaselt jõustub eelnõu § 1 punkt 9 2027. aasta 1. jaanuaril.
Juhime tähelepanu, et seletuskirjas (lk 18) on seaduse jõustumist käsitlevas osas kirjas, et eelnõu § 1 punkt 1 jõustub 2027. aasta 1. jaanuaril. Samas viitab seletuskirja sisu sellele, et 2027. aasta 1. jaanuaril jõustub eelnõu § 1 punkt 9.
Kaubanduskoja ettepanek:
Palume viia seletuskirjas seaduse jõustumist käsitlev selgitus kooskõlla eelnõu sõnastusega ja tuua selgelt välja, et eelnõu § 1 punkt 9 jõustub 2027. aasta 1. jaanuaril.
 
Loodame, et peate võimalikuks Kaubanduskoja kommentaare ja ettepanekuid arvesse võtta.

	Märkusega arvestatud. Eelnõust on välja jäetud kavandatud § 108⁵, millega seoti määruse (EL) 2024/1157 artikli 46 kohase auditi tegemine vandeaudiitori kutsetegevusega. Eelnõuga ei kehtestata auditi tegijale täiendavat riigisisest kutsealast piirangut.
Erandit üldisest jõustumisajast ei tehta.


	RAM
	1. Eelnõuga täiendatakse jäätmeseaduse §-ga 1085, mida me ei saa sellisel kujul toetada. Mõistame sätte eesmärki, kuid selgusetuks jääb, kuidas audiitorid vastavaid akrediteerimisi läbi viia saaksid, seda enam, et jäätmed liiguvad liikmesriikide vahel, aga ka kolmandatesse riikidesse. Audiitoritel puudub võimalus kontrollida muudes riikides asuvaid ettevõtteid. Palume seletuskirjas selgitada ja mõjuanalüüsi oluliselt täiendada. Lisaks palume üle kontrollida § 1085 terminoloogia, sest selles on sätestatud, et audiitorid teevad akrediteerimise. Akrediteerimine ja audiitorkontroll on mõlemad hindamisprotsessid, kuid keskenduvad erinevatele asjadele: akrediteerimine hindab pikaajalist pädevust ja suutlikkust, samas kui audiitorkontroll kontrollib vastavust konkreetsetele reeglitele või andmete õigsust kindlal ajahetkel. Paragrahvis 1085 olev viide, et akrediteerimist viiakse läbi vastavalt audiitortegevuse seadusele, ei ole asjakohane, kuna vandeaudiitorid viivad läbi vaid audiitorkontrolli, akrediteerimisega nad ei tegele. Määrus (EL) 2024/1157 kasutab nii eesti kui inglise keeles sõna „audit“. Audiitortegevuse seaduse mõistes kasutame sõna „audit“ ning tegevust „auditeerimine“ vaid raamatupidamise aastaaruande töövõtu tegemisel ning sel juhul on tegemist põhjendatud kindlustunnet andva töövõtuga. Muudel juhtudel soovitame kasutada sõna „audiitorkontroll“.
	Märkusega arvestatud. Eelnõust on välja jäetud kavandatud § 108⁵, millega seoti määruse (EL) 2024/1157 artikli 46 kohase auditi tegemine vandeaudiitori kutsetegevusega. Eelnõuga ei kehtestata auditi tegijale täiendavat riigisisest kutsealast piirangut.


	RAM
	2. Määruse (EL) 2024/1157 artikkel 46 seab jäätmete eksportijale kohustuse viia läbi audiitorkontroll tagamaks, et sihtriigis jäätmeid vastu võtvad käitluskohad käitlevad jäätmeid vastavalt määruses sätestatud nõuetele. Samuti on eksportijal õigus kasutada mõne teise eksportija varasemalt tehtud audiitorkontrolli. Seega Eesti eksportija kontekstis võib sihtkoht olla nii Euroopa Liidus kui kolmandates riikides ning audiitorkontrolli tegija peab omandama nõutud teadmised vastavast riigist (näiteks siseriiklikud keskkonnaalased õigusaktid) ja jäätmeid käitlevast ettevõttest distantsilt. Kuna määrus ütleb, et auditiga kontrollitakse, kas sihtriigi käitluskoht vastab oma tegeliku tegevusega määruse tingimustele, siis kas tuleb eeldada, et teatud kontroll peab toimuma ka füüsiliselt kohapeal? Kas kontrollikohustus loetakse täidetuks ka siis, kui ettevõte kasutab mõne teise ettevõtte sama käitluskoha audiitorkontrolli tulemust? Kas määruses nimetatud audit on samaväärne piiratud kindlustundega töövõtuga, mis on jäätmeseaduses töövõtuna sätestatud? Määrus ei sätesta kindlustunde taset ning see võib viia olukorrani, kus teistes liikmesriikides tehtavad kontrollid on põhjendatud kindlustunnet andvad, ehk n-ö finantsauditiga samalaadsed. See võib seada Eesti eksportija olukorda, kus ta on kontrolli esimesena teinud, kuid teised eksportijad ei saa seda kasutada, kuna nende nõuded on erinevad. Kohustuse panemine audiitortegevuse seadusele viidates piirab ära, et Eesti eksportija saab kasutada vaid kohalikke audiitorettevõtjaid. Võttes arvesse töövõtu sisu, võib olla kohane kaasata sihtriigi audiitoreid, kuid sellisel juhul võib selle riigi audiitorkontrolli reeglistik olla Eestist erinev. Määruse lisa X osa A lõige 3 ütleb, et kõiki audiitorile esitatavaid nõudeid saab tõendada ISO standardi sertifitseerimistega. Audiitortegevuse seadusest lähtuvalt järgivad vandeaudiitorid oma töövõttudes vaid Rahvusvahelise Arvestusekspertide Föderatsiooni (IFAC) rahvusvahelisi standardeid, mis tekitas küsimuse, kas määruse sõltumatu kolmanda isiku all on mõeldud vandeaudiitorit audiitortegevuse seaduse mõistes?
	Märkusega arvestatud. Eelnõust on välja jäetud kavandatud § 108⁵, millega seoti määruse (EL) 2024/1157 artikli 46 kohase auditi tegemine vandeaudiitori kutsetegevusega. Eelnõuga ei kehtestata auditi tegijale täiendavat riigisisest kutsealast piirangut.


	RAM
	3. Audiitorkontrolliga kontrollitakse vastavust konkreetsetele reeglitele kindlal ajahetkel. See tähendab et audiitoril peab olema reeglite kogumik (nt standard), mille vastu ta kontrollib. Määruse (EL) 2024/1157 lisa X osas B on välja toodud kontrollikriteerumid, kuid üsna mitmed neist on liiga üldised. Näiteks 1b - käitluskoht on projekteeritud ja ehitatud ning seda käitatakse ohutul ja keskkonnahoidlikul viisil ning eelkõige on sellel olemas kõnealuste jäätmete töötlemiseks vajalikud protsessid, asjakohane jäätmekäitlustehnoloogia, korraldus ja taristu ning kindlustus, mis katab võimalikud riskid ja kohustused. Selleks tuleb kontrollida vähemalt teavet jäätmetöötlusmeetodite kohta, sealhulgas selle kohta, kuidas töödeldakse sekundaarseid jäätmeid, eelkõige järgmise etapi jälgitavuse kaudu. Millised on ohutuse ja keskkonnahoidliku viisi kriteeriumid, mida audiitor peaks kontrollima projekteerimise, ehituse ja käitamise kohta? Audiitor ei saa ise otsustada, millised on vajalikud protsessid ja asjakohased tehnoloogiad, et siis kontrollida nende olemasolu või toimimist. Mida tähendab kontrollida jäätmetöötlusmeetodeid? Teise näitena 1c ii - käitluskoha tegevusest tulenevat kahjulikku mõju keskkonnale (eelkõige piisavate meetmetega pinnase- ja veereostuse ning õhusaaste ja muude häiringute (lõhn, müra) seireks ja nendega tegelemiseks). Kuidas hinnata piisavust meetmete puhul? Kõik need kriteeriumid peaks läbi arutama ja määratlema, mis on kontrolli täpne ootus. Täpsustamata jätmisel tekib risk, et teenusepakkujad ei ole huvitatud töövõttu tegema, kuna ei ole selge, mida nad kontrollima peavad, seega muutub töövõtt olemuselt riskantsemaks. Samuti võib kontrolli ulatus ja tasu olevalt töövõtu tegijast märkimisväärselt erineda.
	Märkusega arvestatud. Eelnõust on välja jäetud kavandatud § 108⁵, millega seoti määruse (EL) 2024/1157 artikli 46 kohase auditi tegemine vandeaudiitori kutsetegevusega. Eelnõuga ei kehtestata auditi tegijale täiendavat riigisisest kutsealast piirangut.


	RAM
	4. Määruse (EL) 2024/1157 lisa X osas A on välja toodud, et audiitorkontrolli läbiviival isikul on asjakohane kvalifikatsioon audiitorkontrolli ja jäätmekäitluse valdkonnas ning neil on erialane töökogemus audiitorkontrolli, jäätmekäitlustoimingute ning keskkonna- ning töötervishoiu ja tööohutuse juhtimissüsteemide valdkonnas. Kui finants- ja ka kestlikkusvandeaudiitoril on nõutud pädevus audiitorkontrolli osas, siis võib üldistades eeldada, et kahe teise nõude osas seda ei ole või on vähesel määral/isikutel. Kuna määruse kohaselt võib audiitor kasutada ka alltöövõttu, kes oleks need sõltumatud valdkonna spetsialistid, kes vastavat kogemust omavad ning kuivõrd lihtne on neid leida nii Eestis kui väljapool? Võib jääda mulje, et vandeaudiitorid peavad omama nõutud kvalifikatsiooni ja töökogemust, mis aga võib viia olukorrani, kus ettevõtja ei saa oma kohustust täita, kuna teenuseosutajaid ei ole või on väga vähe, mis mõjutab selle teenuse hinda. Tööstusseadmete auditeerimine vajab vastavat väljaõpet, seetõttu peaks kaasatav ekspert omama vastavaid tehnilisi teadmisi ja seadusega tuleks kohustus panna vastavatele pädevatele isikutele, mitte vandeaudiitoritele.
	Märkusega arvestatud. Eelnõust on välja jäetud kavandatud § 108⁵, millega seoti määruse (EL) 2024/1157 artikli 46 kohase auditi tegemine vandeaudiitori kutsetegevusega. Eelnõuga ei kehtestata auditi tegijale täiendavat riigisisest kutsealast piirangut.


	RAM
	5. Jäätmesaadetiste kontroll toimub praegu Maksu- ja Tolliameti (edaspidi MTA) tavapärase tollijärelevalve ja riskipõhiste kontrollide raames ja seda põhimõtet ei plaanita muuta. Eelnõuga ei tohiks jääda muljet, et MTA hakkab läbi viima eraldiseisvaid või regulaarseid jäätmesaadetiste kontrollitoiminguid väljaspool oma tavapärast pädevust ja kontrolliprotsesse. Eeldame, et riikidevaheliste jäätmesaadetiste valdkonna põhiline järelevalveasutus on jätkuvalt Keskkonnaamet, nagu ka eelnõu seletuskirjas rõhutatakse. 2 Seoses uue Euroopa Liidu keskse andmebaasi loomisega tuleks MTA-le tagada ka edaspidiseks juurdepääs kontrolliks vajalikele andmetele ja infosüsteemidele. Seletuskirjas on § 119 lõike 6 põhjendustes märgitud, et MTA kontrollib jäätmesaadetistega seotud dokumentide ja elektrooniliste andmete olemasolu ning vastavust, sealhulgas Euroopa Liidu andmevahetuse kesksüsteemis esitatud andmete olemasolu ja korrektsust. Palume seda käsitlust täpsustada. Määruse (EL) 2024/1157 kohaste veolubade ja lisa VII dokumentide andmed liiguvad alates 01.01.2027 Euroopa Liidu kesksesse andmevahetuse süsteemi. MTA sellest andmebaasist kontrolle ei tee. Eeldame, et veoload ja jäätmesaadetise Lisa VII esitatakse tollideklaratsioonide juures lisadokumentidena ka edaspidi.
	Eelnõu eesmärk ei ole muuta Maksu- ja Tolliameti senist järelevalvekorraldust ega laiendada ameti ülesandeid. Jäätmesaadetiste kontrollimine toimub ka edaspidi MTA tavapärase tollijärelevalve ja riskipõhiste kontrollide raames. Riikidevahelise jäätmeveo peamiseks pädevaks asutuseks jääb Keskkonnaamet.
Seletuskirjas on täpsustatud jäätmeseaduse § 119 lõike 6 muudatuse selgitust, et vältida tõlgendust, nagu peaks MTA tegema eraldiseisvaid või regulaarseid kontrolle Euroopa Liidu elektroonilise andmevahetuse kesksüsteemis DIWASS.
MTA kontrollib jäätmesaadetistega seotud dokumente ja andmeid oma seniste ülesannete täitmisel ning talle peab olema tagatud juurdepääs kontrollimiseks vajalikule teabele. Elektroonilisele andmevahetusele üleminek ei tähenda MTA-le kohustust teha DIWASSis regulaarseid kontrolle. 

	RAM
	6. Eelnõuga muudetava § 115 sõnastus võib tulevikus anda MTA-le pädevuse kontrollida Euroopa Liidu andmevahetuse kesksüsteemis esitatud andmete olemasolu ja korrektsust. Sellise kontrolli rakendamine eeldab vastavate IT-lahenduste väljaarendamist ning andmete kättesaadavaks tegemist MTA jaoks. Sellise arenduse kulu ei ole MTA eelarvesse planeeritud ega seletuskirjas täiendava kuluvajaduse ja mõjuna välja toodud, kuid tolli tööks on see andmevahetussüsteem edaspidi elementaarselt vajalik. MTA saaks selliseid kontrolle teha alles pärast vajalike arenduste jaoks raha eraldamist, nende valmis arendamist ning CERTOX/CERTEX lahenduse kasutuselevõttu, hinnanguliselt alates 2029. aastast. Kuna valdkonna muudatused eeldavad ametkondade detailseid kokkuleppeid protsesside ja ülesannete jaotuste osas, peame vajalikuks rõhutada, et arutelud enne muudatuste rakendamist on äärmiselt vajalikud.
	DIWASSi kasutuselevõtt ei eelda MTA-lt täiendavaid IT-arendusi ega eraldi rahastamist. Kontrollimiseks vajalikele andmetele juurdepääsu saab tagada süsteemi kasutajaõiguste andmisega. Kui tollikontrolli käigus tekib kahtlus jäätmesaadetise nõuetele vastavuses, on MTA-l võimalik küsida vajalikku teavet Keskkonnaametilt või kontrollida dokumente ja andmeid ise DIWASSi sisse logides.
Seega ei kaasne eelnõuga MTA-le kohustust teha DIWASSis regulaarseid kontrolle ega arendada selleks eraldi infosüsteemi. 
Seletuskirja täpsustatud. 

	RAM
	7. Seletuskirjas on välja toodud, et Keskkonnaameti ja teiste järelevalveasutuste töökorraldus muutub tõhusamaks, sest elektrooniline andmevahetus võimaldab kiiremat juurdepääsu jäätmesaadetistega seotud andmetele ning lihtsustab kontrollimist. Seletuskirjas võiks välja tuua, kas tõhusamaks muutuva töökorraldusega kaasneb ka tööjõukulude kokkuhoid või mida vabaneva ressursiga plaanitakse teha. Samuti palume selgitada, kuidas kaetakse üleminekuajal täiendav tööjõu jm kulu, nt kas kõik kaasnevad kulud kaetakse seletuskirjas viidatud ringmajanduse teadlikkuse projektist?
	Seletuskirja täpsustatud. 
Elektroonilise andmevahetuse ja KOTKAS–DIWASSi liidestuse kasutuselevõtt võib pikemas perspektiivis vähendada Keskkonnaameti käsitsi tehtavaid toiminguid ning dokumentide ja andmete töötlemisele kuluvat aega. See ei tähenda siiski otsest tööjõukulude kokkuhoidu ega ametikohtade vähendamist. Vabanevat tööaega on võimalik suunata sisulisemale menetlustööle, riskipõhisele järelevalvele ning ettevõtjate nõustamisele. Täpset tööaja kokkuhoidu ei ole praegu võimalik hinnata, kuna see sõltub infosüsteemide toimivusest ja liidestuse kasutuselevõtust.
Üleminekuperioodil kaasnev täiendav töökoormus, sealhulgas töötajate juhendamine, ettevõtjate nõustamine ja tööprotsesside kohandamine, kaetakse eeldatavalt Keskkonnaameti olemasoleva tööjõuressursi arvelt. 


	JUM
	Eelnõu § 1 punkt 5 (kavandatav JäätS § 1083
) – sättega nähakse ette kontaktisiku määramise 
kohustus. Palume seletuskirjas selgitada, kas nimetatud kohustus tähendab ka isikuandmete 
avalikustamist. Kui jah, siis palume välja tuua, millisel õiguslikul alusel ja mis andmeid 
avalikustatakse.
	Seletuskirja täpsustatud. 


	JUM
	Eelnõu § 1 punktid 8 ja 10 (kavandatavad JäätS §-id 114 ja 115) – kõnealuste sätetega nähakse 
ette andmete ja dokumentide esitamine ja säilitamine. Palume seletuskirja täiendada ja lisada viited, 
kus asuvad andmekoosseisud, mis nimetatud dokumentides ja andmetes sisalduvad.
	Seletuskirja täpsustatud. 


	JUM
	Eelnõu § 1 punkti 10 (kavandatav JäätS § 115) – palume täpsustada, millist Eesti infosüsteemi 
hakatakse Euroopa Liidu keskse süsteemiga liidestama. Sätet ei saa lahtiseks jätta, kuna see ei 
taga piisavat õigusselgust, milline infosüsteem hakkab täitma Euroopa Liidu nõudeid. Seletuskirjast 
ei selgu, miks valitud süsteem on just kõige õigem Euroopa Liidu keskse süsteemiga liidestumiseks. 
Seetõttu ei ole ka võimalik hinnata, kas selle infosüsteemi enda regulatsioon vajab täiendamist, et 
oleks võimalik EL nõudeid täita. Palume eelnõu vastavalt täiendada.
Lisaks juhime tähelepanu, et kavandatav JäätS § 115 lõige 3 sätestab, et sama paragrahvi lõikes 2 
viidatud teave esitatakse Euroopa Liidu andmevahetuse kesksüsteemi Keskkonnaameti määratud 
infosüsteemi kaudu, mis on liidestatud nimetatud kesksüsteemiga. Ei ole selge see, kuidas ja mille 
alusel Keskkonnaamet seda määrab. Kui õigusaktiga konkreetne süsteem määratakse, ei ole ilmselt 
Keskkonnaametile sellist protseduuri vaja.
	Paragrahvi 115 lõike 3 sõnastust on muudetud ning sellest on välja jäetud Keskkonnaameti õigus määrata andmete esitamiseks kasutatav infosüsteem. Lõige 3 käsitleb määruse (EL) 2024/1157 artikli 27 lõikes 4 nimetatud süsteemi või tarkvara vahendusel toimuvat andmevahetust. Seletuskirjas on eristatud DIWASSi esialgset otsest kasutamist ja kavandatavat KOTKASe liidestamist.
Eelnõu § 115 sõnastus on teadlikult jäetud paindlikuks, et võimaldada tulevikus kasutada Euroopa Liidu keskse andmevahetussüsteemiga DIWASS liidestatud riigisisest infosüsteemi, ilma et selleks oleks vaja seadust uuesti muuta.
Eesti on praegu valinud Euroopa Komisjoni hallatava DIWASSi otsese kasutamise, mis tagab määruse (EL) 2024/1157 nõuete täitmise ka ilma riigisisese infosüsteemi liidestamiseta.
Tulevikus on kavandatud keskkonnaotsuste infosüsteemi KOTKAS liidestamine DIWASSiga. Liidestuse arendamine sõltub siiski rahastusest ja tehnilistest võimalustest ning selle kasutuselevõtt ei ole lõplikult otsustatud. Seetõttu ei ole põhjendatud nimetada seaduses konkreetset infosüsteemi.
Keskkonnaameti määramispädevus on seotud määruse (EL) 2024/1157 artikli 27 lõikes 4 ette nähtud võimalusega kasutada riigisisest infosüsteemi ning komisjoni rakendusmääruses (EL) 2025/1290 sätestatud juurdepääsuviisi määramise ja Euroopa Komisjonile teatamise korraga. Tegemist ei ole piiramatu õigusega määrata infosüsteeme, vaid võimalusega korraldada andmevahetust ELi õigusaktides sätestatud tingimustel.
Kui tulevikus otsustatakse riigisisene infosüsteem kasutusele võtta, hinnatakse enne selle rakendamist vajalikke tehnilisi ja õiguslikke tingimusi, sealhulgas infosüsteemi põhimääruse muutmise vajadust.
Seletuskirjas on neid asjaolusid selgitatud


	JUM
	Eelnimetatud muudatuse (eelnõu § 1 punktiga 10 kavandatav JäätS § 115) kohta palume esitada 
seletuskirjas ka infotehnoloogia mõjude analüüs. Hetkel on vaid põgusalt kirjeldatud 
andmevahetuse mõju.
	Seletuskirja on täiendatud JäätS §-de 114 ja 115 selgituste juures. Lisatud on viited määruses (EL) 2024/1157 sätestatud säilitamiskohustustele ning IA, IB, II ja VII lisas sätestatud dokumentidele ja andmekoosseisudele.


	JUM
	Selgitame, et halduskoormuse kasvu puhul tuleb esitada ka ülevaade sellest, milliste olemasolevate 
nõuete puhul halduskoormus väheneb. Palume seletuskirja sisukokkuvõttes täpsustada 
halduskoormuse vähenemist.
	Seletuskirja 6. ja 7. peatükis on käsitletud elektroonilise andmevahetuse rakendamise infotehnoloogilisi mõjusid.




